زوٗن چھِ یوٗسف شاہ ژک سٕنزِ مٔلۍ کانہ ونان، ییمِس تازٕ تحقیقہٕ موجُب حبیبہٕ ناو اوسمُت چھُ تہٕ مٔلۍکٲنۍ بٔنِتھ و ونہس حبہ خاتون۔ دپان سۅ ٲس پانپرس نکھے ژندٕ ہار نٲوۍ گامس منزأکِس گریسۍ گرس منز زامٕژ۔ تسٕندِ حُسنُک شۅہرٕ بوٗزِتھ گو یوسُف شاہ ژک شہزادئہ کشمیر تس پتَھ دیوانہ ٕ۔ ٲخٕر ییلہ یوٗسُف شاہ رازٕ بنیوو تمٔۍ أنۍ زوٗن پنہٕ نِس نکحَس منز تہٕ بنٲوٕن محلہٕ خانٕچ شوٗب ۔ زوٗن ٲس نہٕ فقط یوسُف شِہنہ محلہٕ خانٕچ کۅنگہٕ تِہج بلکہ سارِنٕے کٲشرٮ۪ن زنانن ہٕنز ڈٮ۪کہٕ ٹکہٕ ۔ سۅ ٲس شٲعر تہ تہٕ موسیقار تہ ، جُرت مند تہ ٲس تہٕ مُلکی نظم و نسق چلاونُک اَٹھ تہ اوسُس ۔ رسول میرن ہیوت نہٕ تسُند ناو کُنہ جایہ بلکہ فارسی ادبُک مُطالہٕ آسنہٕ مۅکھٕ چھے تمٔۍ "ماہ نخشب "مطلب نخشبٕچ زوٗن، پنہٕ نِس کلامس منزنہایت فن کٲری سان کٍژِ پھِرِ ورتٲومٕژ ۔ماہ نخشبس چھِ قندٕہارٕ چ زوٗن تہ وَنان۔ نخشب چھُ روٗسی وسطِ ایشیاہس منز قندٕ ہارٕ پٮ۪ٹھٕ کینہہ میل دوٗر۔ روایت چھے زِ اٍٹھۍمہ صٔدی ہجری منزٲس اَتھ جایہ حکیم ابن عطا نٲوۍ أکۍ شعبدٕ بازَن پننہ کیمیا گری سٍتۍ اکھ نقلی زوٗن بنٲومٕژ ،ییمیُک گاش کینژَن میلن تام واتان اوس۔یہ ٲس پرٮ۪تھ شامَس بالہٕ دامنس نِش اکہ چاہ منزٕ کھسان تہٕ صُبحٲے ٲس أتھۍ منز واپس وَسان۔دپان یہ زوٗن ہیچ صِرف ترٮ۪ن رٮ۪تن تام قٲیم روٗزِتھ تہٕ پٲنۍ پانے گو اَمیُک نظام واورِ۔ فارسی شٲعرو کور ماہ نخشب تلمیح رٔنگۍ استعمال تہٕ رسول میرنتہ ورتٲو یہ تلمیح: